石筍行
作者：杜甫
朝代：唐

paragraphs: 君不見益州城西門，陌上石筍雙高蹲。
古來相傳是海眼，苔蘚蝕盡波濤痕。
雨多往往得瑟瑟此事恍惚難明論。
恐是昔時卿相墓，立石爲表今仍存。
惜哉俗態好蒙蔽，亦如小臣媚至尊。
政化錯迕失大體，坐看傾危受厚恩。
嗟爾石筍擅虛名，後來未識猶駿奔。
安得壯士擲天外，使人不疑見本根。